| 2023 m. Pasvalio rajono dujotiekio sprogimas |
| --- |
| 

|  |  |
| --- | --- |
| Data | 2023 m. sausio 13 d. |
| Laikas | 16:57 (Lietuvos laiku) |
| Vieta | Joniškėlio gatvė, Pasvalio Vienkiemiai, Pasvalio rajonas, Panevėžio apskritis, Lietuva |
| Aukos |
|  | Nukentėjusieji: 0 |

 |

Lietuvos–Latvijos dujotiekis nacionalinėje Lietuvos magistralinių dujotiekių sistemoje.
**2023 m. Pasvalio rajono dujotiekio sprogimas** – įvykęs sprogimas ir gamtinių dujų gaisras magistralinio Lietuvos–Latvijos dujotiekio sistemoje, Pasvalio rajone, Lietuvoje. Pirminiais duomenimis sprogimas nebuvo tyčinis ar siejamas su teroristine veikla.

Sprogimas
---------

2023 m. sausio 13 d. 16:57 vietiniu laiku Pasvalio rajono policija sulaukė skambučio dėl didelio gaisro Pasvalio Vienkiemio kaimo teritorijoje.  Atvira ugnis pasiekė iki 50 m aukštį ir buvo matoma 17 km spinduliu. Priimtas sprendimas ugnies negesinti ir leisti jai išdegti. Lietuvos–Latvijos dujotiekio sistemoje užsuktos perdavimo sklendės, lokalizavusios ugnies šaltinį 18 km dujotiekio atkarpoje. Sprogimo metu buvo pažeistas tik vienas iš dviejų 1978 m. nutiestų metalinių dujotiekių, esančių Lietuvos–Latvijos dujotiekio sistemoje. Pastatai 800 m spinduliu įkaito iki 100° C ir buvo aušinami vandeniu. Gaisro metu pirmosios pagalbos gaisrininkai panaudojo droną ugnies plėtrai ir apylinkėms stebėti. Po 4 valandų, apie 21:00 gaisras užgeso.

Incidento metu sustabdytas gamtinių dujų tiekimas iš Lietuvos į Latviją, o Lietuvos vartotojai šiaurės Lietuvos teritorijoje aprūpinti dujomis alternatyviais mažaisiais dujotiekiais. Apie vidurnaktį atkurtas gamtinių dujų tiekimas Latvijos kryptimi sumažintais pajėgumais.

Priežastys
----------

Pirminiais duomenimis Amber Grid atstovai patvirtino, jog įtarimų dėl tyčinio susprogdinimo ir teroristinės įtakos nėra.

2023 m. sausio 14 d. Panevėžio apskrities vyriausiojo policijos komisariato atstovai pranešė, kad pareigūnai kartu su Lietuvos policijos Kriminalistinių tyrimų centro pareigūnais apžiūrėjo įvykio vietą, surinko daiktinius įrodymus. Pradėtas ikiteisminis tyrimas dėl nusikalstamos veikos pagal LR baudžiamojo kodekso 278 straipsnio pažeidimą, kuris baudžiamas areštu arba laisvės atėmimu iki penkerių metų.

Evakuacija
----------

Priimtas sprendimas šalimais esantį Valakėlių kaimą evakuotį. Kaimo gyventojams atidarytas laikinasis pagalbos centras Joniškėlio Gabrielės Petkevičaitės-Bitės gimnazijos patalpose su 120 lovų. Iš viso evakavosi 80 žmonių. Sausio 14 d. naktį gyventojai grįžo į Valakėlių kaimą.

Paberžių ir Balsių gyventojai paraginti evakuotis į Pasvalio Lėvens pagrindinę mokyklą. Kitų gyvenviečių atstovai paraginti užsidaryti duris, langus ir išlikti ramiais.

Žala
----

2023 m. sausio 14 d. Pasvalio rajono meras Gintautas Gegužinskas paskelbė, jog suremontuoti pažeistą Lietuvos–Latvijos dujotiekį užtruks ne mažiau negu savaitę.

2023 m. sausio 15 d. išpjauta pažeista vamzdžio atkarpa, patikrinta vamzdžių siūlė ir aplinkiniai dujotiekio ruožai. 2023 m. sausio 16 d. 13:30 remonto darbai užbaigti, o dujų tiekimas į Latviją atkurtas pilnu pajėgumu.

### Transportas

Sustabdytas eismas KK150 nacionaliniu keliu Pasvalio rajono savivaldybėje. Eismas nukreiptas vietiniais žvyrkeliais. Gaisro metu aukštos temperatūros liepsnos išlydė asfaltą šalimais buvusio KK150 kelio ruože ir bendrai pažeidė 2 km kelio atkarpos. Atsarginis aplinkkelis greitai susidėvėjo dėl didelio transporto priemonių srauto, ypač sunkiasvorių automobilių, kurie sugadino žvyrkelį.

Šaltiniai
---------

1. 1 2  Murphy, Matt (2023 m. sausio 13 d.). „Lithuanian gas pipeline hit by large explosion". *bbc.co.uk* (anglų). BBC News. Nuoroda tikrinta 2023 m. sausio 13 d..
2. 1 2 3 4  „Dujotiekio sprogimas Pasvalio rajone: ugnis lokalizuota, gyventojai raginami užsidaryti langus ir likti namuose". *lrt.lt*. Lietuvos nacionalinis radijas ir televizija. 2023 m. sausio 13 d. Nuoroda tikrinta 2023 m. sausio 13 d..
3. ↑  „Lietuvā netālu no Latvijas eksplodējis gāzes vads; remonts var aizņemt nedēļas (plkst. 20.45)". *delfi.lv* (latvių). DELFI LV. 2023 m. sausio 13 d. Nuoroda tikrinta 2023 m. sausio 14 d..
4. ↑  „Aiškėja sprogimo Pasvalio rajone detalės: gyventojams dujų tiekimas nesutriks, teigia, kad piktybinio poveikio dujotiekiui nemato". *lrt.lt*. Lietuvos nacionalinis radijas ir televizija. 2023 m. sausio 13 d. Nuoroda tikrinta 2023 m. sausio 13 d..
5. ↑  „Pasvalio rajone sprogo dujotiekis: pliūptelėjo apie 50 metrų aukščio liepsna". *delfi.lt*. DELFI LT. 2023 m. sausio 13 d. Nuoroda tikrinta 2023 m. sausio 13 d..
6. 1 2 3  „Po dujų vamzdžio sprogimo Pasvalio rajone už 800 metrų esančio pastato sienos įkaito iki virimo temperatūros". *delfi.lt*. DELFI LT. 2023 m. sausio 14 d. Nuoroda tikrinta 2023 m. sausio 14 d..
7. ↑  Sytas, Andrius. „Lithuania-Latvia gas pipeline blows up, but no sign of attack". *reuters.com* (anglų). Reuters. Nuoroda tikrinta 2023 m. sausio 14 d..
8. 1 2  „Suvaldžius dujotiekio avariją Pasvalio rajone, pavojaus nebėra". *lrt.lt*. Lietuvos nacionalinis radijas ir televizija. 2023 m. sausio 14 d. Nuoroda tikrinta 2023 m. sausio 14 d..
9. ↑  „Suremontavus dujotiekį Pasvalio rajone, visiškai atkurti dujų tiekimo pajėgumai į Latviją". *lrt.lt*. Lietuvos nacionalinis radijas ir televizija. 2023 m. sausio 16 d. Nuoroda tikrinta 2023 m. sausio 17 d..